作者：无名氏
词牌/韵律：沁园春

paragraphs: 天下知名，今日刘郎，胜如旧时。
记当年暮府，元戎高会，万花围席，争看题诗。
尽道坡仙，再生尘世，有制宜烦立马挥。
东阳小，岂容久驻，凫舄暂双飞。
诸公荐墨交驰。
要推上青云百丈梯。
况平生慷慨，闻鸡起舞，中原事业，不付公谁。
生记今朝，频将指数，较莱公争半月期。
功名事，不输前辈，行即诏封泥。